SL Uradni list Evropske unije L 209/9

IZVEDBENI SKLEP KOMISIJE (EU) 2015/1357

z dne 4. avgusta 2015

o določitvi finančnega prispevka Unije za odhodke, ki jih je imela Nizozemska leta 2011, 2012 in 2013 za financiranje nujnih ukrepov v boju proti aviarni influenci

(notificirano pod dokumentarno številko C(2015) 5342)

(Besedilo v nizozemskem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1) in zlasti člena 36(4) Uredbe,

ob upoštevanju naslednjega:

(1) Uredba Komisije (ES) št. 349/2005 (2) določa pravila za plačilo finančnega prispevka Unije za nujne ukrepe za izkoreninjenje nekaterih živalskih bolezni, vključno z aviarno influenco. Člen 7 navedene uredbe določa, katere dokumente mora predložiti država članica, ki zahteva finančni prispevek Unije, in roke za predložitev takih dokumentov.

(2) Izvedbeni sklep Komisije 2012/667/EU (3) je določil znesek finančnega prispevka Unije za odhodke, ki jih je imela Nizozemska leta 2011 zaradi izvajanja ukrepov za boj proti aviarni influenci, in sicer v višini 429 425,74 EUR.

(3) V Izvedbenem sklepu Komisije 2013/775/EU (4) je določen finančni prispevek Unije Nizozemski za kritje stroškov, ki jih je imela navedena država članica zaradi izvajanja ukrepov za boj proti aviarni influenci leta 2012 in 2013 v skladu z Odločbo Sveta 2009/470/ES (5). V skladu s tem je bil navedeni državi članici kot del finančnega prispevka Unije izplačan prvi obrok v znesku 210 000,00 EUR za leto 2012 in prvi obrok v znesku 250 000,00 EUR za leto 2013. V Izvedbenem sklepu 2013/775/EU je poleg tega določeno, da se višina finančnega prispevka Unije določi z naknadnim sklepom, ki se sprejme po postopku iz navedenega sklepa.

(4) V Uredbi (EU) št. 652/2014 so določena plačila državam članicam v navedenih okoliščinah. V zvezi s tem je določeno sprejetje izvedbenih aktov, ki določajo finančni prispevek. Z navedeno uredbo je bila tudi razveljavljena Odločba Sveta 2009/470/ES, sklicevanje na navedeno odločbo pa se šteje za sklicevanje na Uredbo (EU) št. 652/2014.

(5) S Sklepoma 2012/667/EU in 2013/775/EU so bile izpolnjene zahteve iz Uredbe (EU, Euratom) št. 966/2012 (6), zlasti iz člena 84 Uredbe.

(6) Na podlagi rezultatov revizije na kraju samem, ki ga je vodila pristojna revizijska služba, se dodatni odhodki v višini 13 278,64 EUR štejejo za upravičene v skladu s sklepom iz uvodne izjave 2 in finančni prispevek Unije za leto 2011 se lahko določi v višini 442 704,38 EUR. Zato bi bilo treba poleg že plačanega obroka dodeliti dodatnih 13 278,64 EUR.

(7) Nizozemska je 14. februarja 2014 Komisiji predložila uradni zahtevek za povračilo, ki so mu bili priloženi finančno poročilo, dokazilne listine ter epidemiološko poročilo o vsakem gospodarstvu, kjer so bile živali zaklane in uničene. Zahtevek za povračilo znaša 417 663,71 EUR za leto 2012 in 616 592,33 EUR za leto 2013. Po pregledu dokumentov, ki jih je predložila navedena država članica, se zneska 17 548,46 EUR in 40 018,73 EUR v skladu s členom 5 Uredbe (ES) št. 349/2005 štejeta za neupravičena do povračila.

(8) V skladu s tem se lahko določita končna prispevka za leto 2012 in 2013 v višini 400 115,25 EUR in 576 573,60 EUR, ki sta enaka razliki med zahtevanim zneskom za povračilo in neupravičenim zneskom. Po odbitku prvih obrokov iz uvodne izjave 3 se lahko preostali znesek, ki ga je treba plačati Nizozemski za leto 2012 in 2013, določi v višini 190 115,25 EUR in 326 573,60 EUR.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Končni dodatni finančni prispevek Unije za odhodke, ki jih je imela Nizozemska leta 2011 za financiranje nujnih ukrepov za boj proti aviarni influenci, se določi v višini 13 278,64 EUR.

Člen 2

1. Finančni prispevek Unije za odhodke, ki jih je imela Nizozemska leta 2012 za financiranje nujnih ukrepov za boj proti aviarni influenci, se določi v višini 400 115,25 EUR.

2. Preostali znesek finančnega prispevka Unije, ki ga je še treba plačati Nizozemski, se določi v višini 190 115,25 EUR.

Člen 3

1. Finančni prispevek Unije za odhodke, ki jih je imela Nizozemska leta 2013 za financiranje nujnih ukrepov za boj proti aviarni influenci, se določi v višini 576 573,60 EUR.

2. Preostali znesek finančnega prispevka Unije, ki ga je še treba plačati Nizozemski, se določi v višini 326 573,60 EUR.

Člen 4

Ta sklep je naslovljen na Kraljevino Nizozemsko.

V Bruslju, 4. avgusta 2015 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).

(3) Izvedbeni sklep Komisije 2012/667/EU z dne 25. oktobra 2012 o določitvi finančnega prispevka Unije za izdatke, nastale zaradi sprejetja nujnih ukrepov proti aviarni influenci na Nizozemskem leta 2011 (UL L 299, 27.10.2012, str. 47).

(4) Izvedbeni sklep Komisije 2013/775/EU z dne 17. decembra 2013 o finančnem prispevku Unije za nujne ukrepe za boj proti aviarni influenci v Nemčiji, Italiji in na Nizozemskem leta 2012 in 2013 ter na Danskem in v Španiji leta 2013 (UL L 343, 19.12.2013, str. 44).

(5) Odločba Sveta 2009/470/ES z dne 25. maja 2009 o odhodkih na področju veterine (UL L 155, 18.6.2009, str. 30).

(6) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).